KIRJALLINEN KYSYMYS E-0829/01 esittäjä(t): Daniela Raschhofer (NI) komissiolle. Tutkimus ja BSE-testien parantaminen.



Virallinen lehti nro 340 E , 04/12/2001 s. 0103 - 0104



KIRJALLINEN KYSYMYS E-0829/01 esittäjä(t): Daniela Raschhofer (NI) komissiolle (20. maaliskuuta 2001) Aihe: Tutkimus ja BSE-testien parantaminen Teurastettavien nautojen BSE-testi on pakollinen EU:ssa 1. huhtikuuta 2001 alkaen. Laajoilla testeillä pyritään selvittämään BSE-taudin levinneisyys ja palauttamaan kuluttajien luottamus. Keskeisellä sijalla tässä ovat asianmukaiset havaitsemismenetelmät sekä sairauden epidemiologiaa koskevista tutkimuksista saadut vankat tiedot. Toistaiseksi kaikkia BSE-tartunnan saaneita nautoja ei kuitenkaan voida havaita millään testillä. Negatiiviseen testitulokseen sisältyy edelleen aina pieni epävarmuustekijä. Kysyn siksi komissiolta: - Onko komissio antanut tehtäväksi tutkimuksia BSE-testien kehittämisestä tai nykyisten testien parantamisesta? - Jos on, millaisilla summilla tutkimusta tuetaan ja mistä varat tarkkaan ottaen osoitetaan? - Onko asianomaisessa pääosastossa suunniteltu tutkimusten painopisteiden määrittämistä? Jos on, mitkä painopisteet ovat? - Ovatko tutkimusyksiköt verkottuneet keskenään? Jos eivät, miksi eivät? Jos ovat, miten tutkimustuloksia koordinoidaan? Philippe Busquinin komission puolesta antama vastaus (31. toukokuuta 2001) Testien kehittäminen eläinten tarttuvan spongiformisen enkefalopatian (TSE) osoittamiseksi on ollut yksi tärkeimmistä painopistealueista neuvoston ja parlamentin marraskuussa 1996 hyväksymässä TSE:tä koskevassa Euroopan toimintasuunnitelmassa, joka on toteutettu neljännen puiteohjelman kolmella erillisellä ehdotuspyynnöllä Biomed-, Biotech- ja Fair-ohjelmissa. Viidennessä puiteohjelmassa TSE-taudin osoittamista koskeva tutkimus kuuluu Elämänlaatu ja luonnonvarojen hoitaminen -erityisohjelman eri avaintoimintoihin. Tällä hetkellä käynnissä on yhteensä yhdeksän eläinten TSE-tautien diagnosoimista koskevaa hanketta, joita tuetaan yhteisön varoista 9,4 miljoonalla eurolla ja lisäksi kahdesta eurooppalaisesta verkostosta 3,1 miljoonalla eurolla. Tutkimusasiain neuvoston pyynnöstä perustettiin 16. marraskuuta 2000 TSE-tutkimuksen asiantuntijaryhmä. Ryhmä on kartoittanut TSE-tutkimuksen tilan Euroopassa ja tunnistanut tutkimuksen painopistealueet. Näitä painopistealueita voidaan käyttää TSE-tutkimusta koskevan erillisen ehdotuspyynnön perustana tänä vuonna. TSE-taudin osoittamistestien kehittäminen voi olla yksi painopistealueista. Tutkimushankkeiden koordinaattorit kokoontuvat säännöllisesti vaihtamaan kokemuksia ja tutkimustuloksia. Komissio johtaa TSE-tutkimuksen koordinaattorien kokousten järjestämistä, jotta se pystyy arvioimaan tutkimuksen edistymistä ja varmistamaan tiedon tehokkaan levittämisen. Lisäksi eri tutkimushankkeiden kautta syntyneet institutionaaliset kumppanuussuhteet erityyppisissä hankkeissa, kuten yhteisrahoitteisissa hankkeissa, koordinoiduissa toimissa ja aihekohtaisissa verkoissa, edistävät ja lujittavat tutkimusyksiköiden välisiä tarpeellisia yhteyksiä. Tutkimushankkeissa saavutetut tulokset toimitetaan komission asiasta vastaavaan yksikköön, kuten terveyden ja kuluttaja-asioiden pääosastoon (SANCO), tiedeasioiden ohjauskomitean tutkittaviksi. Vuodesta 1998 komission yhteinen tutkimuskeskus (YTK) on arvioinut ja validoinut testejä naudan spongiformisen enkefalopatiainfektion (BSE) osoittamiseksi teurastettujen eläinten keskushermostokudoksissa sekä rehun ja elintarvikkeiden, erityisesti rehun mahdollisesti sisältämän lihaluujauhon tai elintarvikkeiden sisältämän riskimateriaalin analysoimiseksi. Komission referenssikeskuksena toimiva YTK toimii myös terveyden ja kuluttaja-asioiden pääosaston puolesta ja yhteistyössä yhteisön johtavien asiantuntijaelinten kanssa. Tutkimukseen osallistuu kaksi YTK:n tutkimuslaitosta: näistä Geelissä, Belgiassa sijaitseva Vertailumateriaalien ja mittausten tutkimuslaitos (IRMM) validoi BSE-tartuntatestejä sekä valmistaa testausnäytteitä ja vertailumateriaalia ja Isprassa, Italiassa sijaitseva Kuluttajien terveyden ja kuluttajansuojan laitos (IHCP) keskittyy rehujen laadunvalvontaan ja riskimateriaalin osoittamiseen elintarvikkeissa.